
Implicit előítéletesség mérésére szolgáló kényszerválasztós kérdőív validációja: pilot vizsgálat eredményei

Az implicit előítéletek mérése kiemelkedően fontos a modern társadalmi kutatásokban, mivel
ezek a rejtett attitűdök alapvető hatással vannak a társadalmi egyenlőségre és a diszkrimináció
csökkentésére. Kutatásunk célja egy olyan kényszerválasztós mérőeszköz fejlesztése volt,
amely képes az implicit előítéletek felismerésére és mérésére. A kérdőív kidolgozása során a
Thomas-Kilmann konfliktuskezelési kérdőív logikai struktúráját adaptáltuk, lehetővé téve,
hogy a válaszadók tudattalanul hozzák felszínre rejtett előítéleteiket. Az adaptált kérdőív 30
pozitív és 30 negatív jelzővel operáló állításpárt tartalmaz öt általunk kiválasztott társadalmi
csoportra vonatkozóan (állami gondozottak, LMBTQ közösséghez tartozók, muszlim emberek,
bevándorlók/migránsok, illetve roma/cigány származásúak). A válaszadóknak mindig két-két
csoportra vonatkozó állításpár közül kell kiválasztania azt, amelyikkel inkább egyet tud érteni.
A kutatási kérdésünk arra irányult, hogy a kutatás során általunk használt mérőeszköz mennyire
képes megbízhatóan számszerűsíteni az implicit attitűdöket. Ennek megválaszolására belső és
külső validitást vizsgáltunk. Belső validitásként tekintettük a pozitív és negatív jelzőkkel
operáló állításpárokra adott választásokból származó eredmények együttjárását, külsőnek pedig
ezen értékek együttjárását egy módosított Bogardus társadalmi távolság skálán kapott
eredmények értékeivel, amelyet a módosított TK kérdőívvel együtt töltettünk ki a minta
válaszadóival.
Az elemzés során szignifikáns korrelációkat találtunk a pozitív és negatív jelzőkkel operáló
állításpárok között történő választások eredményei között, ami az eszköz konzisztens mérési
képességére utal. Valamint szignifikáns összefüggéseket figyeltünk meg a társadalmi távolság
mértéke és a valdiálni kívánt eszköz által mért előítéletesség mértéke között a muszlimok, az
LMBTQ közösség, a roma/cigány és a bevándorló/migráns csoportok esetében, amely – külső
validitásként tekintve – szintén az eszköz alkalmazhatóságát támasztja alá az implicit
előítéletesség mérésére.
Eredményeink megerősítik, hogy a fejlesztett eszköz alkalmas az implicit előítéletek mérésére,
és jövőbeli finomításokkal, valamint szélesebb mintán végzett vizsgálatokkal alátámasztva
értékes hozzájárulást nyújthat a témáról folytatott tudományos diskurzushoz. Kutatásunk
hozzájárul a rejtett attitűdök tudatosításához és a társadalmi egyenlőtlenségek csökkentéséhez.



